AĠENDA

It-Tlieta, 6 ta' Novembru, 2018 fl-4:00 p.m.

MISTOQSIJIET GĦAL TWEĠIBIET ORALI

L-ONOR.

JASON AZZOPARDI staqsa lill-

Ministru għat-Trasport, Infrastruttura u Proġetti Kapitali

Jista' l-Ministru jgħid x'kien id-dħul mill-Community Parking Payment Scheme (CPPS) li kellha l-Awtorità tal-Ippjanar kull sena mill-2013 sal-jum li fih tkun imwieġba din il-mistoqsija parlamentari?

Kemm minn dan id-dħul annwali, kien mill-permessi ta' "tables and chairs"?

L-ONOR.

JASON AZZOPARDI staqsa lill-

Ministru għall-Intern u Sigurtà Nazzjonali

Jista' l-Ministru jgħid jekk il-Forzi Armati ta' Malta tagħmilx sorveljanza fl-ibħra 'l hinn mit-12-il mil nawtiku iżda inqas minn 24 mil nawtiku mill-kosta Maltija u ċjoè fil-contiguous zone?

L-ONOR.

JASON AZZOPARDI staqsa lill-

Ministru għall-Ġustizzja, Kultura u Gvern Lokali

Jista' l-Ministru jgħid x'qed jistenna biex jagħmel l-emendi neċessarji wara s-sentenza tal-Qorti Kostituzzjonali ta' Mejju 2016 rigward u kontra l-Awtorità tal-Kompetizzjoni, biex wara sentejn l-awtorità li suppost tħares il-kompetizzjoni ġusta u tiġġieled dik inġusta, ikollha s-snien timponi multi jew pieni li ma jiksrux id-drittijiet tal-bniedem?

L-ONOR.

JASON AZZOPARDI staqsa lill-

Jista' l-Ministru jgħid x'passi ħa biex il-pieni (li żgur mhumiex ta' deterrent meta l-multa hija biss ta' €50 għal kull jum, li hija inqas mill-ħlas li jrid isir lill-Awtorità tal-Ippjanar jekk l-iskart jintrema b'mod legali) fil-każ ta' rimi illegali ta' skart kummerċjali jsiru iktar ħorox?

X'passi ħa wara l-aħbar tat-28 ta' Frar 2018 li fiż-żona Tax-Xagħri l-Imqalleb, fl-Imqabba, qed jintrema skart industrijali b'mod illegali?

L-ONOR.

JASON AZZOPARDI staqsa lill-

Ministru għall-Ambjent, Żvilupp Sostenibbli u Tibdil fil-Klima

L-ONOR.

JASON AZZOPARDI staqsa lill-

Jista' l-Ministru jgħid kemm-il tunnellata ta' ram, batteriji, aluminium, ħadid, u wire tal-elettriku nġabru għall-bejgħ u/jew għal iktar trattament mill-Wasteserve fl-2012, 2013, 2014, 2015, 2016 u 2017, sena b'sena, u materjal b'materjal?

X'sar minn dawn it-tunnellati ta' materjal jew fejn ġew diretti?

L-ONOR.

CHRIS SAID staqsa lill-

Jista' l-Ministru jgħid preżentement kemm hawn barrieri liċenzjati ġewwa Għawdex li għandhom il-permessi kollha meħtieġa min-naħa tal-Awtorità għall-Ambjent u r-Riżorsi (ERA) biex fihom jintefa' skart tal-kostruzzjoni?

Jista' jagħti r-raħal u l-indirizz fejn jinsabu dawn il-barrieri?

Jista' jgħid ukoll għal kemm hu validu l-permess li għandhom kif ukoll ipoġġi fuq il-Mejda tal-Kamra kopja tal-permess maħruġ għal kull barriera?

L-ONOR.

CHRIS SAID staqsa lill-

Ministru għal Għawdex

Peress li l-proġett tal-Gozo Museum se jsir ġewwa l-qalba tar-Rabat Għawdex, kemm viċin tal-iskejjel kif ukoll tal-Gozo Examination Centre, tista' għaldaqsant il-Ministru tpoġġi fuq il-Mejda tal-Kamra, kopja tal-method statement li l-kuntrattur li se jaħdem fuq il-kostruzzjoni tal-Gozo Museum, beħsiebu jattwa għal dan il-proġett?

L-ONOR.

CHRIS SAID staqsa lill-

Ministru għall-Enerġija u Immaniġġar tal-Ilma

B'referenza għat-tweġiba għall-mistoqsija parlamentari 6667, filwaqt li ssir referenza għall-artikolu 3 tal-Kap.

545 li jipprovdi li "r-Regolatur għas-Servizzi tal-Enerġija u l-Ilma (REWS) li jkun magħmul minn President u mhux inqas minn erbgħa u mhux iktar minn sitt membri oħra", jista' l-Ministru jgħid, fid-dawl ta' dak li jingħad fl-imsemmi artikolu jekk ir-referenza għar-Regolatur fit-Tieni Taqsima tal-Ħames Skeda tal-Kap 497, tapplikax biss għall-President tar-Regolatur imsemmi jew inkella wkoll għall-membri l-oħra tar-Regolatur?

Jekk tapplika biss għall-President, għalfejn tapplika għalih biss?

L-ONOR.

CHRIS SAID staqsa lill-

Jista' l-Ministru jgħid, in vista li hemm bosta lmenti minn intraprendituri Għawdxin li ma jistgħux jiddependu biss fuq iċ-ċentri tad-distribuzzjoni tal-Qala u tax-Xewkija meta jiġu biex jippjanaw l-espansjoni tal-fabbriki tagħhom, kif jidħol Għawdex u x'hemm ippjanat b mod konkret għal Għawdex fis-settur tal-enerġija biex jiggarantixxi li d-domanda għall-enerġija ta' għada u l-ġejjieni biex l-intraprendituri tagħna jkunu jistgħu jippjanaw fit-tul, u Għawdex jilħaq il-potenzjal sħiħ fit-tkabbir ekonomiku?

Jista' jgħid Għawdex kif jidħol f'dan kollu, meta dan l-aħħar qal li l-pajjiż għandu bżonn viżjoni li jħares 'il quddiem u viżjoni li tinkorpora l-aħħar teknoloġija fl-enerġija?

L-ONOR.

CHRIS SAID staqsa lill-

Ministru għal Għawdex

Tista' l-Ministru tgħid kemm hemm ħaddiema li jaqgħu taħt il-Ministeru għal Għawdex li qed jagħmlu xogħol ta' tindif f'kull latrina pubblika madwar Għawdex u Kemmuna?

X'inhu l-grad ta' dawn il-ħaddiema?

L-ONOR.

CHRIS SAID staqsa lill-

Jista' l-Ministru jgħid jekk inħarġux il-permessi neċessarji biex l-uffiċini tal-Awtorità tal-Ippjanar ġewwa Għawdex jitwaqqgħu u jinbnew mill-ġdid?

Jekk iva meta nħarġu?

Jista' jgħid jekk biex sar dan ix-xogħol ġewx ippubblikati tenders u jekk iva fejn ġew ippubblikati, meta ġew ippubblikati u meta għalqu?

L-ONOR.

KAROL AQUILINA staqsa lill-

Jista' l-Prim Ministru jgħid kemm-il Request for Proposal fir-rigward tat-tkabbir u t-tixrid b'mod internazzjonali tal-Aġenzija dwar Visa u Residenza f'Malta ħarġet l-istess Aġenzija mis-sena 2017 sad-data li tiġi mwieġba din il-mistoqsija parlamentari?

Jista' jpoġġi fuq il-Mejda tal-Kamra kopja ta' kull Request for Proposal li ħarġet l-Aġenzija dwar Visa u Residenza f'Malta?

L-ONOR.

KAROL AQUILINA staqsa lill-

Jista' l-Prim Ministru jgħid x'kawżi ġew ippreżentati kontra l-Aġenzija dwar Visa u Residenza f'Malta fil-qrati u t-tribunali ta' Malta mis-sena 2017 sad-data li tiġi mwieġba din il-mistoqsija parlamentari?

Jista' jgħid x'inhu l-okkju ta' kull kawża u f'liema stadju waslet?

L-ONOR.

KAROL AQUILINA staqsa lill-

Jista' l-Prim Ministru jgħid x'kawżi ppreżentat l-Aġenzija dwar Visa u Residenza f'Malta fil-qrati u t-tribunali ta' Malta mis-sena 2017 sad-data li tiġi mwieġba din il-mistoqsija parlamentari?

L-ONOR.

KAROL AQUILINA staqsa lill-

Jista' l-Prim Ministru jgħid x'protesti ġudizzjarji ġew ippreżentati kontra l-Aġenzija dwar Visa u Residenza f'Malta fil-Qrati ta' Malta mis-sena 2017 sad-data li tiġi mwieġba din il-mistoqsija parlamentari?

Jista' jgħid jekk l-Aġenzija dwar Visa u Residenza f'Malta ippreżentatx kontro-protest ġudizzjarju għal kull protest ġudizzjarju li ġie ppreżentat kontra l-istess Aġenzija?

Jista' jpoġġi fuq il-Mejda tal-Kamra kopja ta' dawn il-protesti ġudizzjarji u l-kontro-protesti ġudizzjarji?

L-ONOR.

KAROL AQUILINA staqsa lill-

Jista' l-Prim Ministru jgħid x'ittri uffiċjali ġew ippreżentati kontra l-Aġenzija dwar Visa u Residenza f'Malta fil-Qrati ta' Malta mis-sena 2017 sad-data li tiġi mwieġba din il-mistoqsija parlamentari?

Jista' jgħid jekk l-Aġenzija dwar Visa u Residenza f'Malta ippreżentatx ittri uffiċjali bi tweġiba għal kull ittra uffiċjali li ġiet ippreżentata kontra l-istess Aġenzija?

Jista' jpoġġi fuq il-Mejda tal-Kamra kopja ta' dawn l-ittri uffiċjali?

L-ONOR.

KAROL AQUILINA staqsa lill-

Jista' l-Ministru jgħid jekk il-Gżira ta' Filfla hix proprjetà tal-Istat Malti?

Jekk le, jista' jgħid ta' min hi proprjetà l-Gżira ta' Filfla?

L-ONOR.

GODFREY FARRUGIA staqsa lill-

Ministru għall-Affarijiet Barranin u Promozzjoni tal-Kummerċ

Jista' l-Ministru jgħid jekk il-konslu li d-dettalji dwarha qed jingħataw separatament għadhiex taħdem mal-Ministeru?

L-ONOR.

GODFREY FARRUGIA staqsa lill-

Ministru għall-Ekonomija, Investiment u Negozji Żgħar

Jista' l-Ministru jgħid jekk il-kuntratt tal-konslu li d-dettalji dwarha qed jingħataw separatament għalaqx?

Jista' jgħid jekk għadhiex taħdem mal-Malta Enterprise?

L-ONOR.

GODFREY FARRUGIA staqsa lill-

Ministru għall-Ġustizzja, Kultura u Gvern Lokali

Jista' l-Ministru jwieġeb il-mistoqsija parlamentari 7147 li oriġinarjament saret lill-Ministru għall-Familja u Solidarjetà Soċjali u wara li l-mistoqsija parlamentari 6618 oriġinarjament kienet saret lill-Ministru għall-Affarijiet Ewropej u l-Ugwaljanza u li issa ġew riferuti lilu u jgħid x'tip ta' għajnuna ġiet mogħtija lill-Organizzazzjonijiet Volontarji sabiex ikabbru l-kapaċitajiet operattivi tagħhom f'dawn l-aħħar ħames snin u sal-aħħar ta' Mejju 2018?

Liema huma dawk l-Organizzazzjonijiet Volontarji li mhumiex qed jagħtu rendikont fil-ħin kif obbligati bil-liġi li jagħmlu?

L-ONOR.

TONI BEZZINA staqsa lill-

Jista' l-Prim Ministru jgħid jekk preżentement hawnx kumpaniji li bħalissa għaddejjin bit-tħaffir taż-żejt fl-ibħra Maltin u f'liema stadju wasal dan it-tħaffir?

L-ONOR.

TONI BEZZINA staqsa lill-

Jista' l-Prim Ministru jgħid jekk wara li l-Gvern Taljan kien ħareġ Decreto Ministeriale li bih estenda l-pretenzjonijiet Taljani fuq Żona Ċ fil-Lvant tal-blata kontinentali Maltija u wara li l-Gvern Malti pprotesta bil-qawwa għal dan id-digriet, din iż-żona ġietx irritornata lura lil pajjiżna?

L-ONOR.

TONI BEZZINA staqsa lill-

Jista' l-Prim Ministru jgħid jekk il-kumpaniji Mediterranean Oil and Gas u General Energy, li għandhom il-liċenzja ta' parti kbira ta' Area 4 u kellhom iħaffru l-ewwel bir f'din iż-żona fl-ewwel kwart tal-2014, fil-fatt għamlux dan it-tħaffir?

X'kien l-eżitu ta' dan it-tħaffir?

L-ONOR.

TONI BEZZINA staqsa lill-

Jista' l-Prim Ministru jippubblika r-risk assessments fejn sar tħaffir/se jkun qed isir tħaffir għaż-żejt fl-areas li jaqgħu taħt ir-responsabbiltà tal-Gvern Malti?

L-ONOR.

TONI BEZZINA staqsa lill-

Jista' l-Prim Ministru jgħid jekk preżentement hemmx xi licensing round għal min hu interessat li jħaffer għaż-żejt fl-areas li jaqgħu taħt ir-responsabbiltà tal-Gvern Malti?

Jekk dan il-proċess hu miftuħ, jista' jgħid meta se jagħlaq dan il-proċess?

L-ONOR.

TONI BEZZINA staqsa lill-

Jista' l-Ministru jgħid min imexxi n-negozjati f'isem il-Gvern Malti ma' kumpaniji barranin li juru interess biex iħaffru għaż-żejt f'Malta?

Xi kwalifiki u esperjenza għandu min qed imexxi dawn in-negozjati?

L-ONOR.

ROSIANNE CUTAJAR staqsiet lill-

Peress li l-ħajt li hemm faċċata taċ-Ċimiterju ta' Ħal Qormi fi Triq il-Belt Valletta qiegħed jaqa', jista' l-Ministru jassigura li permezz tal-ħaddiema tal-Gvern dan il-ħajt issirlu l-manutenzjoni li hemm bżonn?

ORDNIJIET TAL-ĠURNATA

Estimi Ġenerali 2019 - Kumitat ta' Provvista

It-Tlettax-il Jum Stabbilit - Ministeru għat-Trasport, Infrastruttura u Proġetti Kapital

Vot 38 - Ministeru għat-Trasport, Infrastruttura u Proġetti Kapitali

Vot XV - Ministeru għat-Trasport, Infrastruttura u Proġetti Kapitali – Kapital.

6 ta' Novembru 2018 SKRIVAN TAL-KAMRA

KUMITATI TAL-KAMRA

LAQGĦA KONĠUNTA

KUMITAT PEMANENTI DWAR L-AFFARIJIET BARRANIN U EWROPEJ,

KUMITAT PERMANENTI DWAR IL-KONTIJIET PUBBLIĊI U

KUMITAT PERMANENTI DWAR L-AFFARIJIET EKONOMIĊI U FINANZJARJI

Il-Kumitat Permanenti dwar l-Affarijiet Barranin u Ewropej, il-Kumitat Permanenti dwar il-Kontijiet Pubbliċi u l-Kumitat Permanenti dwar l-Affarijiet Ekonomiċi u Finanzjarji se jiltaqgħu nhar it-Tlieta, 6 ta' Novembru 2018 fl-4.30 pm fil-Kamra tal-Kumitati fil-Parlament il-Belt b'din l-aġenda:

Preżentazzjoni mis-Sur Leo Brincat, Membru tal-Qorti Ewropea tal-Awdituri, dwar ir-Rapport Annwali u r-Rapport fuq l-Attivitajiet tal-Qorti Ewropea tal-Awdituri għas-sena 2017, u l-Landscape Review: Putting EU Law into practice.

KUMITAT PERMANENTI DWAR L-AMBJENT U L-IPPJANAR TAL-IŻVILUPP

Il-Kumitat Permanenti dwar l-Ambjent u l-Ippjanar tal-Iżvilupp se jiltaqa' nhar l-Erbgħa, 7 ta' Novembru 2018 fl-4:30 pm fil-Kamra tal-Kumitati fil-Parlament b'din l-aġenda:-

Konferma tal-Minuti; u

Diskussjoni ġenerali dwar ir-Rapport maħruġ mill-Awtorità tal-Ambjent u r-Riżorsi intitolat "State of the Environment Report 2018"

KUMITAT PERMANENTI GĦALL-KONSIDERAZZJONI TA' ABBOZZI TA' LIĠI

Abbozz Nru 47 – Abbozz ta' Liġi li jemenda l-Kodiċi Ċivili u l-Kodiċi Kriminali – Onor. Claudio Grech.

Abbozz Nru 52 - Abbozz ta' Liġi dwar is-Servizzi ta' Impjieg u Taħriġ – Ministru għall-Edukazzjoni u x-Xogħol.

Abbozz Nru 5 - Abbozz ta' Liġi biex jemenda Diversi Liġijiet (Riforma dwar il-Pensjonijiet) - Ministru għall-Ekonomija, Investiment u Negozji Żgħar.

6 ta' Novembru 2018 SKRIVAN TAL-KAMRA